b'\n_START_ARTICLE_\nHieroglif\n_START_PARAGRAPH_\nHierogl\xc3\xadfi so pisava, ki so jo uporabljali v starem Egiptu. Pisava je uporabljala kombinacije samoznakov (logografov) z zlogovnimi (silabi\xc4\x8dnimi) in abecednimi elementi.\n_START_SECTION_\nEtimologija\n_START_PARAGRAPH_\nBeseda hieroglif izhaja iz gr\xc5\xa1ke besede \xe1\xbc\xb1\xce\xb5\xcf\x81\xce\xbf\xce\xb3\xce\xbb\xcf\x8d\xcf\x86\xce\xbf\xcf\x82: hierogl\xc3\xbafos; \xe1\xbc\xb1\xce\xb5\xcf\x81\xcf\x8c\xcf\x82: hiero- - svet + \xce\xb3\xce\xbb\xcf\x8d\xcf\x86\xce\xb5\xce\xb9\xce\xbd: gl\xc3\xbafein - rezbariti. Tradicionalno egip\xc4\x8dansko ime za hieroglife mdw.w n\xe1\xb9\xafr se v latinici zapi\xc5\xa1e kot medu ne\xc4\x8der, kar pomeni \'bo\xc5\xbeje besede\'. Tako so Grki, ki so obiskali Egipt, imenovali egip\xc4\x8danske ideografe okoli leta 300 pr. n. \xc5\xa1t.\n_START_SECTION_\nIzvor\n_START_PARAGRAPH_\nEgip\xc4\x8dani so verjeli, da je pisavo izumil njihov bog modrosti Tot in zato so jih imenovali z\xe1\xba\x963 n.j mdw.w n\xe1\xb9\xafr "zapis bo\xc5\xbejih besed". Ker so besede prihajale od bogov, so imele \xc4\x8darobno mo\xc4\x8d. Iz napisov v grobnicah je razbrati prepri\xc4\x8danje Egip\xc4\x8danov, da se z ohranjanjem imen ohranja v \xc5\xbeivem spominu tudi osebo samo. \xc4\x8ce se napis grobnice po nesre\xc4\x8di zbri\xc5\xa1e, izgine tudi oseba. Egip\xc4\x8danski faraoni so imeli po pet imen, od katerih sta bili najpomembnej\xc5\xa1i kronsko in rojstno ime.'